શશિકલાને સજા થાય તો એ સ્થિતિમાં મુખ્યપ્રધાન બનવા માટે સાંસદ થમ્બીદુરાઈ બાજી ગોઠવી રહ્યાની વાત પનિરસેલ્વમના ધ્યાનબહાર ન હોય એ સ્વાભાવિક છે. શશિકલાને જો તેમના પર વિશ્વાસ જ ન હોય તો પછી તેમને માટે ખુરશી શા માટે ખાલી કરવી જોઈએ એવો સેકન્ડ થૉટ તેમના મનમાં આકાર ધારણ કરે એમાં નવાઈ નથી. આ બધો જો અને તોની સંભાવનાઓથી ભરપૂર ઘટનાક્રમ તામિલનાડુમાં રાજકીય અસ્થિરતાના જ સંકેતો આપનારો હતો. એ સ્થિતિમાં રાજ્યપાલે કોઈ પણ પ્રકારનો નિર્ણય લેવામાં વિલંબ કર્યો હોય તો એ રાજ્યના હિતમાં જ રહ્યો છે. તેમાં દિલ્હીના દોરીસંચારને નિહાળવો એ માત્ર અટકળથી વધુ કાંઈ હોવાની સંભાવના નથી.